“Laat U wil geskied”. ’n Gevaarlike gebed om te bid as jy nie beplan om gehoorsaam aan God te lewe nie. As wat God wil, nie werklik vir jou belangriker is as wat jy wil hê nie. Simon Petrus gee een van die mooiste geloofsbelydenisse oor wie Jesus is, in Markus 8: 29, en dan net ’n paar verse verder moet Jesus hom skerp aanspreek omdat hy nie dink soos God dink nie, maar soos die mens wat hy is. Dit is nie maar net genoeg om te weet dat Jesus die Christus is nie, maar wanneer ons bely dat Jesus die Christus is, moet ons ook bereid wees om aan Hom gehoorsaam te wees, selfs al is dit nie die gewilde of gemaklike pad nie. Al sou die pad lyk soos ‘n swaar ruwe kruis om te dra. Want, as jy bely dat Jesus werklik die Christus is, dan moet jy ook vertrou dat Sy planne hoër is as joune, dat Sy wil beter is as joune. So was God se wil ’n lydende Christus aan ’n kruishout op Golgotha, terwyl Petrus nie vir ’n oomblik bereid was om daardie gedagte te koester nie. Sou Jesus egter Petrus se wil gevolg het, was Petrus en die res van die mensdom steeds nie verlos van die vloek van sonde nie. Dus wanneer ons volgende keer bid, “Here, laat U wil geskied”, moet ons baie seker maak dat ons bereid is om God se wil te volg en ons eie wil inpas te bring met wat God wil. Leer hierdie lydenstyd om meer te dink soos God en minder soos die mens wie jy is.